
UVOD 



Ova brošura namijenjena je svima, a naročito učenicima osnovnih i srednjih škola s 
ciljem edukacije o važnosti praćenja i zaštite populacije bijele rode. 

Udruga Eko Pan već pet godina uspješno provodi okvirno prebrojavanje populacija 
bijele rode na području Karlovačke županije u projektu „Praćenje stanja populacija bijele 
rode u Karlovačkoj županiji". Do danas smo uspješno locirali većinu gnijezda. Prije početka 
praćenja nisu postojali podaci o broju gnijezda, ali je veliki doprinos dao prof. Željko Beljan 
koji je sa svojim učenicima OŠ Dubovac uspješno pratio populaciju bijele rode na području 
Pokuplja od 2000. do 2009. godine. 

Obzirom da se bijela roda nalazi na popisu zaštićenih vrsta Hrvatske i na IUCN popisu, 
prepoznata je kao potencijalno ugrožena vrsta, te je važan indikator stanja okoliša i model 
za populacijske studije, osobito one koje se bave antropogenim utjecajima na okoliš. Na 
osnovu navedenoga ustanovili smo da postoji potreba da se na području županije napravi 
točna baza podataka o lokacijama njezinih gnijezda, broju i stanju gnijezda, da se izvrši 
prebrojavanje na godišnjoj razini kako bi se na osnovu broja adultnih i juvenilnih jedinki 
pratilo stanje populacija. Baza podataka potrebna je i zbog uključivanja ove županije u 
prebrojavanje roda u svrhu izrade baze podataka na razini Hrvatske čime bi Eko Pan na- 
stavio dosadašnje okvirno praćenje bijele rode. 

Da bi nastavio s praćenjem stanja i uveo nove aktivnosti kako bi nastavak bio moguć i 
uspješan, Eko Panu su bila potrebna financijska sredstva, koja su osigurana putem natječaja 
od strane HEP-a i Javne ustanove NATURA VI VA. 

Projektom su ostvareni sljedeći rezultati: 

• izrađen i distribuiran informativni letak o bijeloj rodi (1000 primjeraka) 

• održane edukativne radionice s lokalnim školama o važnosti bijele rode i 
suživotu s njom (16 radionica) 

• održan okrugli stol o načinima pravilnog postupanja s populacijom bijele rode 

• istražena brojnost parova, uspješnost gniježđenja i trend populacija bijele rode u 
Karlovačkoj županiji u 2014. i 2015. godini (mjerenja u dva navrata) 

• analizirani i objedinjeni podaci prikupljeni terenskim mjerenjima 

• izrađena i distribuirana edukativna brošura s rezultatima mjerenja, detektiranim 
osnovnim problemima i mogućim rješenjima (500 primjeraka) 

• podaci objavljeni na web stranici Eko Pana i na stranici Javne ustanove NATURA VIVA 



Praćenje stanja 

(M0NIT0RIN&) 
BIJELE RODE 





VRIJEME MONITORINGA 



od 20. travnja do 20. svibnja - kartiranje i utvrđivanje aktivnosti gnijezda 
od 1 5. lipnja do 1 0. srpnja - prebrojavanje mladih ptića 



Praćenje stanja (monitoring) bijele rode provodi se obilaskom naselja i mjesta gni- 
ježđenja te bilježenjem gnijezda i praćenjem aktivnosti ptica u njima. Iz podataka koji se 
prikupljaju zaključuje se o ukupnom broju gnijezda bijelih roda, broju aktivnih parova, 
broju uspješnih parova (koji su uspjeli podići mlade), broj ptića po gnijezdu i si. U tom pre- 
brojavanju sudjeluju djelatnici javnih ustanova (nadzornici i stručne službe), mnogobrojni 
ornitolozi, amateri, lokalne jedinice, udruge, društva, škole i ostali ljubitelji ptica. Pomoć 
prebrojivačima na terenu pružaju vlasnici objekata i stanovnici naselja, koji svakodnevno 
prate život rode i broj mladih u gnijezdu. 

Nacionalni program monuoringa gnije/deće populacije bijele rode 

Državni zavod za zaštitu prirode i Hrvatsko društvo za zaštitu ptica pokrenuli su 2014. 
godine Nacionalni program monitoringa gnijezdeće populacije bijele rode. Osnovni plan za 
monitoring bijelih roda sastoji se od sljedećeg pristupa: traženje gnijezda i kartiranje kako 
bi se utvrdila veličina i areal gnijezdeće populacije, dva posjeta gnijezdima tijekom sezone 
razmnožavanja radi utvrđivanja uspjeha razmnožavanja; te prebrojavanje pojedinačnih 
roda na preferiranim lokalitetima za hranjenje i odmor tijekom seobe. 

Kartiranje gnijezda je dugotrajna aktivnost. Stoga postoji vrlo velika skupina dobro- 
voljaca (od školske djece do umirovljenika) koji mogu i voljni su pomoći. Minimalni uvjet 
za terenske djelatnike/dobrovoljce je da mogu identificirati gnijezda bijele rode, što je 
obično vrlo jednostavno jer su gnijezda masivne strukture i teško se mogu zamijeniti za 
gnijezda drugih vrsta. Terenski djelatnici trebaju imati GPS, digitalni fotoaparat i terenske 
obrasce. Obrasci se mogu preuzeti na stranici www.ptice.hr/ciconia_ciconia_programme_hr 

U potencijalnim staništima gniježđenja rode (sela i naselja) treba pažljivo potražiti 
gnijezda. U većini slučajeva gnijezda su izgrađena na upadljivim mjestima: električni stupovi 
duž ulice, krovovi ili dimnjaci. 

Kada se pronađe gnijezdo, treba zabilježiti njegovu točnu lokaciju pomoću GPS-a, a 
informacije se unose u obrazac za terenske podatke . 



Procjenjuje se da je preko 80 % postojeće gnijezdeće populacije već kartirano i geo- 
kod i rano. Točan položaj gnijezda nedostaje za nove parove, gnijezda koja je teško pronaći 
u gradovima i većim naseljima ili udaljenim područjima bez promatrača. Nakon lociranja i 
geokodiranja gnijezda može početi detaljniji monitoring. Svrha nadzora gnijezda je utvrđi- 
vanje broja gnijezdećih parova i njihovih godišnjih parametara razmnožavanja (uključujući 
uspjeh razmnožavanja, veličinu legla i broj mladih koji lete). 

Za utvrđivanje gnijezdećih parametara potrebna su dva posjeta gnijezdima: 

1 ) tijekom kasnog razdoblja inkubacije od 20. travnja do 20. svibnja, kako bi se utvrdilo 
nastanjuje li gnijezdeći par gnijezdo i je li inkubacija u tijeku; 

2) u drugoj polovici razdoblja podizanja ptića od 15. lipnja do 10. srpnja (ali ako su 
planirane aktivnosti prstenovanja, najbolje vrijeme je od zadnjeg tjedna u svibnju 
do 20. lipnja). Promatrači trebaju utvrditi jesu li se ptići izlegli iz jaja, broj ptića 
po gnijezdećem paru i broj parova s neuspješnim gniježđenjem. 

Glavni je cilj prvog posjeta utvrditi je li gnijezdo nastanjeno te je li inkubacija u 
tijeku. To treba provesti bez ometanja gnijezdećih parova. Posjet treba provesti tijekom 
sunčanih, toplih dana bez vjetra. Gnijezdu treba pristupiti na način da se ne ometa odrasla 
ptica koja inkubira. Odrasle jedinke koje inkubiraju obično se vide u gnijezdu, s glavom i 
vratom iznad ruba gnijezda. Drugi roditelj je vrlo često blizu (na istoj ili susjednoj kući), što 
omogućava promatraču da zabilježi parove. Glavni cilj drugog posjeta je utvrđivanje je li 
razmnožavanje došlo do faze podizanja ptića, ili je već neuspješno, te utvrđivanje broja 
ptića po rasplodnom paru. U ovom razdoblju obično oba roditelja nisu prisutna jer traže 
hranu. Ptići bi trebali biti dovoljno veliki (barem pola veličine odraslih ptica) da se vide. 

Budući da hrvatska gnijezdeća populacija bijele rode ima samo 1 700 parova, prepo- 
ručuje se godišnji monitoring svih gnijezdećih parova (100%). Ako to nije izvedivo zbog 
raznih razloga, treba uložiti sav napor u prikupljanje podataka o gniježđenju za najmanje 
80 % gnijezdeće populacije. Iskustvo pokazuje daje moguće provesti nadzor svih gnijezda 
u jednoj županiji tijekom dva tjedna. Stoga je, uz odgovarajuću koordinaciju i dovoljno 
dobrovoljaca, cijeli nacionalni popis moguće provesti u raspoloživom vremenu. 

Izvor: Hrvatsko društvo za zaštitu ptica i prirode, Tibor Mikuška 



REZULTATI PREBROJAVANJA U 201A 





ŽUPANIJA 


BROJ GNIJEZDA 




Sisačko-moslavačka 


431 






Bjelovarsko-bilogorska 


328 






Zagrebačka i Grad Zagreb 


226 






Osječko-baranjska 


189 




Koprivničko-križevačka 154 




Brodsko-posavska 


153 






Vukovarsko-srijemska 


131 






Virovitičko-podravska 


70 




Karlovačka 62 




Požeško-slavonska 


46 






Međimurska 


45 






Krapinsko-zagorska 


6 




1 


Varaždinska 






1841 



TABLICA 1 Rezultati prebrojavanja u 2014. 



Prema rezultatima prebrojavanja u okviru Nacionalnog monitoringa, u 2014. u Hrvatskoj 
je locirano 1841 gnijezdo (uz napomenu da nemamo podatke iz Varaždinske županije, ali 
ih je prema podacima Društva za zaštitu ptica u 201 3. locirano 44). 




Gnijezdo na krovu u selu Šišljavić; foto arhiva Eko Pana 



MSONOMIJ/I 

Carstvo: životinje (Animalia) 
Koljeno: kralježnjaci (Vertebrata) 
Razred: ptice (Aves) 
Red: rodarice (Ciconiiformes) 
Porodica: roda (Ciconiidae) 
Rod: rode (Ciconia) 
Vrsta: bijela roda (Ciconia ciconia I 



OPIS 

Bijela roda je jedna od najvećih kopnenih ptica selica. Njezina visina varira između 
100 i 1 10 cm, a masa od 2,3 kg do 4,4 kg. Njezina glavna obilježja su duge noge, vrat i kljun, 
te kratak rep. Kljun je crven, dug i jak, dok je kod mladih ptica crne boje. Mladi ptići imaju 
tamnije perje, crni kljun te područja gole kože bez perja. Raspon krila je od 1 55 do 1 65 cm. 
Kod njih nije izražen spolni dimorfizam, iako su mužjaci obično veći od ženki. Nema pjevalo 
(syrinx) kao ostale ptice, pa ne pjeva već klepeće tj. udara gornjim kljunom o donji. Slabi su 
letači pa koriste zračne struje za podizanje na veće visine, a potom se polako spuštaju na 
zračnim strujama do sljedećeg odredišta. Žive u prosjeku 25 godina. Najstarija prstenova- 
na ptica je mužjak preko 33 godine, a najstarija uzgojena ptica imala je preko 35 godina. 

Monogamna su vrsta i ako jedna roda izgubi svog partnera, ostaje sama tijekom 
cijele gnijezdeće sezone. 



PREHRANA 

Bijela roda je mesojed i hrani se živim plijenom. Ribu lovi u plitkim ribnjacima, u 
rubovima rukavaca rijeka, te u močvarama. Na poplavnim livadama traga za žabama, 
zmijama, puževima i gujavicama, a na suhim pokošenim livadama traži kukce, posebno 
veće skakavce. 

Poznati su nam prizori u kojima bijele rode prate traktore na oranicama te iz nastalih 
brazda love male sisavce, miševe i voluharice. Takvim izborom plijena, koji se u strogom 
redu izmjenjuje ovisno o sezoni, bijela roda hrani i svoje mladunče. 




SASTAV PREHRANE PO BROJNOSTI SASTAV PREHRANE PO MASI 



GRAF 7 i 2- Sastav prehrane bijele rode po Beljanu 

Prilikom lova iznimno se dobro koristi vidom. Nakon što ugleda potencijalni plijen, 
ubrzanim hodom dolazi do njega te ga svojim kljunom uspješno hvata. Koristeći svaku 
priliku, lovi sve što joj je u blizini. Roditelji mladima donose hranu u ždrijelnoj vrećici, odakle 
je povraćaju u gnijezdo pa je ovi sami uzimaju. Mlade rode rastu prilično brzo jedući takvu 
poluprobavljenu hranu koja sadrži sve potrebne elemente za njihov rast i razvoj, posebno 
esencijalne kiseline. 

RAZMNOŽAVANJE 

Razmnožavanje započinje početkom proljeća snubljenjem, gradnjom novog gnijezda 
ili popravkom staroga gnijezda, a zatim parenjem. Snubljenje se sastoji od niza naklona, 
trešnje glavom, širenja krila i klepetanja kljunom. Svake godine većina se parova vraća na 
svoja stara gnijezda. Katkad se stari mužjak i ženka moraju nadmetati s mlađim rodama 
koje će ih pokušati otjerati i zauzeti njihovo gnijezdo. 

Roda gradi gnijezdo od hrpa granja isprepletenog s grumenjem blata, stajskog 
gnoja i sličnog materijala. Središte gnijezda (ležište) rode oblažu grančicama i travom, ali 
i papirima, krpama i sličnim otpacima koje nađu u okolici. Rode se gnijezde pojedinačno 
ili u kolonijama. Promjer gnijezda je 80-1 50 cm, a visina vrlo raznolika. Obzirom da rode 
svake godine nadograđuju gnijezda, jako stara gnijezda mogu biti visoka nekoliko metara 
i teška tonu. Gnijezdo grade i popravljaju i mužjak i ženka, a počinje onaj koji se u proljeće 



prvi vrati iz Afrike, a to je najčešće mužjak. Gradnja potpuno novog gnijezda može biti 
dovršena i za samo 8 dana, ali katkad može trajati i mjesecima. To se obično događa kada 
mlade i neiskusne rode ne uspijevaju učvrstiti prvih nekoliko grana. U takvim situacijama 
ne stignu dovršiti gnijezdo i te godine gniježđenje nije uspješno. 

Ženka u gnijezdo izleže 1-7 jaja, najčešće 3-5. Jaje je slično kokošjem, samo veće, a 
„žumanjak" je crvenkaste boje. Ležanje na jajima traje 33-34 dana, a na njima naizmjence 
leže i mužjak i ženka. Prva 2-3 tjedna uvijek je jedan od roditelja s ptićima, griju ih, štite od 
prejakog sunca i hrane ih. Hranu im donose u volji, posebnom proširenju jednjaka. Ptićima 
perje potpuno izraste kad su stari 58-64 dana, a ubrzo počinju letjeti i osamostaljuju se. 




Jaje ispalo iz gnijezda u Mišinci; foto arhiva Eko Pana 



U kolovozu je većina ptića već izletjela i sve se rjeđe vraćaju u gnijezda. Zajedno s 
odraslima okupljaju se u veća jata i krajem kolovoza odlijeću na jug. Većina mladih ptica 
koje prežive prvi put na jug i povratak nakon dvije godine, za tri do četiri godine kad po- 
stanu spolno zrele, gnijezdit će se na području na kojem su se i izlegle, u krugu od 25 km 
oko roditeljskog gnijezda. 




Ptići u gnijezdu; foto arhiva Zoološki vrta grada Zagreba 



Često se uočava da bijela roda izbacuje iz gnijezda mlade ptiće ili jaja. To je normalna pojava 
koja je posljedica lošijih klimatskih uvjeta i nedostatka hrane. Na taj način rade selekciju. 

STANIŠTE 

Rode su životno vezane uz ljude, a hranu nalaze u različitim antropogenim staništima, 
na otvorenim poljoprivrednim područjima, travnjacima, pašnjacima, pogotovo na vlažnim 
ili onima u blizini močvara i rijeka. Pokazuju zanimljivu usklađenost s poljoprivrednim 
radovima, a naći ćemo ih uz stoku na pašnjacima, jer stoka kretanjem razotkriva razne 
male životinje na pašnjaku. Obale rijeka i plitkih voda stajaćica rodama su bogat izvor 
vodenih životinja kojima se hrane, uključujući vodozemce, ribe i gmazove. Najbogatija su 
im staništa poplavni pašnjaci uz Savu nakon povlačenja poplave u proljeće i rano ljeto: 
u brojnim lokvama i plićacima obilato love zarobljene ribe, vodozemce i gmazove. Za 
gniježđenja su vrlo vezane za ljude: veliku većinu gnijezda grade na kućama i štalama s 
tradicionalnom arhitekturom, rjeđe na stupovima elektrovodova i stablima, a vrlo rijetko 
na stablima izvan sela. 



Karlovačka županija samo svojim sjevernim dijelom zadovoljava staništa koje bijela 
roda preferira. 




Bijela roda u svom karakterističnom staništu; foto: Vida Posavec Vukelić 



MSPUOSTMNJENOST 

Područje rasprostranjenosti bijele rode pokriva područje umjerenih i toplih zona 
paleartika, od istočne do centralne Azije. Gnijezdi u Europi, sjevernoj Africi (Maroko, Alžir 
i Tunis) i Bliskom istoku (Turska, Izrael i Irak). Vrlo je široko rasprostranjena u istočnoj i cen- 
tralnoj Europi (od Njemačke do Crnog mora), u južnom i istočnom Portugalu te u centralnoj, 
zapadnoj i jugozapadnoj Španjolskoj. 

U sjeverozapadnoj Europi rasprostranjenost je neujednačena. Nema je u Švedskoj, 
Velikoj Britaniji i Italiji. Gnijezdi u Poljskoj (30500 parova), te u Latviji i Litvi (6000 parova). 




Područje rasprostranjenosti bijele rode 



U Hrvatskoj gnijezdi u kontinentalnom području, u selima porječja Drave, Save i Dunava. 
Zastupljena je u trinaest županija, od kojih je Karlovačka najjužnija. 




Područje rasprostranjenosti bijele rode u Hrvatskoj 



MIGRACIJA 

Bijela roda vrsta je za koju je vrlo značajna jesenska migracija u toplije krajeve. Ne seli 
se zbog hladnoće već zbog nedostatka hrane. Prelijeće pustinje, a izbjegava velike vodene 
površine i šumske komplekse. Populacija iz zapadne Europe seli se na područje sjeverne 
i zapadne Afrike preko Francuske, Španjolske i Gibraltara, a populacija iz istočne Europe 
preko Bospora i Dardanela. Naše bijele rode pripadaju istočnoeuropskoj populaciji i lete 
preko Bugarske, Rumunjske, Bospora, Turske, Izraela, duž Nila i istočnim dijelom Afrike do 
Sudana, zatim preko Etiopije, Kenije, Tanzanije, Zambije, Zimbabvea i Mozambika do Juž- 
noafričke Republike (slika 6). Sele se u jatima, zajedno mlade i odrasle ptice. Za razliku od 
većine ptica koje instiktivno znaju put do zimovališta i pronalaze ga bez pomoći roditelja, 
mlade rode ne znaju put nego ga uče seleći se s odraslima. Putovanje traje 8-1 5 tjedana, 
a za to vrijeme rode prelete od 6000 do 1 0000 km tj. 1 50 do 300 km dnevno. Lete polako, 
mirnim zamasima krila te povremeno jedre ispruženog vrata koristeći zračne struje. 

S područja Hrvatske migracija započinje oko 24. kolovoza, a u proljeće se vraćaju od 
20. veljače do početka travnja. 



14 



15 




Prikaz smjerova migracije 



mm 



Bijele rode su u većoj ili manjoj mjeri ugrožene na svim područjima na kojima tijekom 
godine obitavaju: na područjima gniježđenja (Europa) i na selidbenim putovima te na zimo- 
valištima (Afrika). Razlozi ugroženosti su: gubitak staništa na kojima se hrane (melioracije 
i regulacije vodotoka, urbanizacija, industrijalizacija itd.), gubitak mjesta za gniježđenje 
(nestanak kuća sa slamnatim i trščanim krovovima, masovni razvoj pocrijepljenih i poplo- 
čenih suvremenih krovova, tjeranje roda od strane vlasnika kuća stavljanjem posebnih 
naprava na dimnjake i rubove krovova kuća itd.), trovanje pesticidima (smanjenje količine 
raspoložive hrane, otrovanja uzimanjem zatrovanog plijena, gomilanje pesticida u tkivima 
roda, poremećaji na jajima - krhka ljuska i si.), strujni udari na električnim dalekovodima 
(prilikom selidbi 9% naših prstenovanih roda stradava na ovaj način), lov (posebno u 
Africi), ali i promjena klime (zahlađenje i povećanje vlage u sjevernoj Europi). Ovi brojni 
problemi posljedica su velikih promjena u okolišu u kojem rode žive, a koje su se dogodile 
posljednjih dvadesetak godina. 

Samo postojanje močvarnih područja za bijelu rodu nije dovoljno jer više nemaju 
dovoljno vodozemaca, gmazova, malih sisavaca ili kukaca. Taj proces zahvatio je s različitom 
jačinom sve europske zemlje. Zato nije dovoljno štititi samo pojedine biljne i životinjske 
vrste (Zakonom o zaštiti prirode bijela roda je u Hrvatskoj trajno zaštićena!) već i objekte 
prirode (ekosustave i njihove komplekse). 

Zakonom o zaštiti prirode (NN 80/1 3) i Pravilnikom o strogo zaštićenim vrstama (NN 
144/13 ) bijela roda je strogo zaštićena vrsta. Također je zaštićena i međunarodnim 
sporazumima: Konvencijom o zaštiti europskih divljih vrsta i prirodnih staništa (Bernska 
konvencija), Konvencijom o zaštiti migratornih vrsta divljih životinja (Bonska konvencija) i 
Konvencijom o međunarodnoj trgovini ugroženih životinja i biljaka (C.I.T.E.S.). Na području 
EU roda je zaštićena EU Direktivom o zaštiti ptica. U skladu s time, zabranjeno je zaštićene 
svojte: namjerno hvatati, držati i/ili ubijati; namjerno oštećivati ili uništavati njihove razvoj- 
ne oblike, gnijezda ili legla, te područja njihova razmnožavanja ili odmaranja; namjerno 
uznemiravati, naročito u vrijeme razmnožavanja, podizanja mladih i migracije, namjerno 
uništavati ili uzimati jaja iz prirode ili držati prazna jaja; prikrivati ih, držati, uzgajati, trgovati, 
uvoziti, izvoziti, prevoziti i otuđivati ili na bilo koji način pribavljati i preparirati. 

Pravilnikom o visini naknade štete prouzročene nedopuštenom radnjom na zaštićenim 



životinjskom vrstama (NN br. 84/96, 79/02) određuje se visina naknade štete od 14400 kn 
za ubijanje pojedinog primjerka bijele rode, te za ostale nedopuštene radnje od 20% do 
80% navedenog iznosa, ovisno o vrsti radnje, stupnju oštećenja i značenju zaštićene vrste. 

U Crvenoj knjizi ugroženih ptica Hrvatske, prema kriterijima IUCN, bijela roda svrstava 
se u kategoriju NT (Near Threatened) - niskorizične što znači da nisu još ugrožene, ali bi 
to mogle postati. 

Uvažavajući osnovna načela i ciljeve Strategije i akcijskoga plana zaštite biološke i 
krajobrazne raznolikosti RH izrađen je pilot projekt „Zaštita i očuvanje bijele rode" u tri 
županije: Sisačko-moslavačkoj, Zagrebačkoj i Brodsko-posavskoj. Cilj projekta je smanjenje 
antropogenih utjecaja, edukacija javnosti o zakonskim propisima te stvaranje baze poda- 
taka o brojnosti populacije. Projektom se osiguravaju sredstva za potpore domaćinstvima 
na čijim su krovovima rode sagradile gnijezda u iznosu od 700 kn po gnijezdu, a ugovor 
je potpisan između navedene tri županije i Fonda za zaštitu okoliša koji je osigurao finan- 
cijska sredstva za provedbu. Rezultat projekta jesu i inicijative za budućom suradnjom 
županijskih javnih ustanova i nadležnih institucija i proširenjem projekta na susjedne 
županije duž rijeke Save i Kupe. Temeljem već održanih sastanaka planirano je s Državnim 
zavodom za zaštitu prirode i Zavodom za ornitologiju pripremiti i sa županijskim javnim 
ustanovama potpisati sporazum o suradnji i praćenju brojnosti rode, razmjeni podataka 
i izradi obrazaca i zajedničkog izvješća o stanju roda u RH, uz stručno vođenje osobe 
zadužene za monitoring roda u RH. 

Za bilo kakvo postupanje s rodinim gnijezdom svakako je potrebno, u skladu s odred- 
bama Zakona o zaštiti prirode, od nadležnog ministarstva, Uprave za zaštitu prirode, zatražiti 
dopuštenje. Ministarstvo može iznimno dopustiti radnje koje neće biti štetne za opstanak 
populacije rode, ako ne postoje druge pogodne mogućnosti, a odnose se na sprječavanje 
ozbiljnih šteta vlasništva, zaštite zdravlja i sigurnosti ili drugih prevladavajućih javnih inte- 
resa (čl. 98. Zakona). Dopuštenje za premještanje ili uklanjanje gnijezda rode sadrži točno 
definirane radnje za premještanje ili uklanjanje gnijezda, a izdaje se na zahtjev stranke. 
Radnje vezane za premještanje ili uklanjanje gnijezda roda mogu se provoditi isključivo 
od 1 5. rujna do 1 . veljače, kada rode nisu na gnijezdima. 

STANJE U KAKLOVAČKOJ ŽUPANIJI 



Prema zabilježenim podacima, bijela roda je nekoć u Karlovačkoj 
županiji obitavala na području Duge Rese i Vojnića. Na tim se mjestima 
danas ne gnijezdi, a tome je ponajviše uzrok smanjenje aktivnih poljo- 
privrednih područja i tradicionalne arhitekture. Jedno gnijezdo nalazilo 
se 80-ih godina u karlovačkoj zvijezdi. 



Praćenje stanja bijele rode u Karlovačkoj županiji provodi Eko Pan u suradnji s Javnom 
ustanovom NATURA VIVA od 201 0. godine do danas. U 201 0. godini uspjeli smo locirati i 
kartirati samo 47 gnijezda, a 201 5. locirano ih je 63. Dva su novoizgrađena, 3 su srušena, 
a 2 nisu primijećena prilikom ranijeg praćenja. 



GODINA 


UKUPAN BROJ 
LOCIRANIH I 
KARTIRANIH 
GNIJEZDA 


OD TOGA 
AKTIVNO 


BROJ 
MLADIH 
PTIĆA 


2010 


47 


43 


76 


2011 


46 


41 


nepoznat 


2012 


54 


42 


69 


2013 


56 


45 


65 


2014 


60 


53 


91 


2015 




46 


73 



TABLICA 2 - Stanje u Karlovačkoj županiji 

Iz grafa 3 (iduća stranica) može se vidjeti udio aktivnih gnijezda kroz godine, odnosno onih 
gnijezda u kojima je uspjelo gniježđenje tijekom sezone. Tijekom promatranog razdoblja naju- 
spješnija je bila upravo prva godina promatranja kada je čak 91% gnijezda bilo aktivno. 

Uspješnost gniježđenja (graf 4) predstavlja broj mladih ptića u gnijezdima u odnosu na 
broj aktivnih gnijezda. Najuspješnija godina bila je 2014., a najmanje ptića bilježi 2013. godina. 
Pretpostavka je da taj broj ovisi o klimatskim uvjetima i količini hrane na raspolaganju. 

Najviše gnijezda Karlovačka županija ima u selima Šišljavić, Rečica i Pravutina, dakle u dolini 
rijeke Kupe. Zamjetan broj gnijezda ima i općina Draganić, njih 6. 

Detaljne tablice s brojem gnijezda i arhivom od 201 0. god. te s podacima o stanju postojećih 
gnijezda možete potražiti na www.eko-pan.hr i www.karlovac-nature.hr. 




GRAF 3- Udio aktivnih gnijezda bijelih roda 

GRAF 4 - Uspješnost gniježđenja bijelih roda 




ZBMNMVANJI 

Bijela roda {Ciconia ciconia L.) je prema Pravilniku o strogo zaštićenim vrstama 
(NN 144/13) strogo zaštićena vrsta. Postupanje sa strogo zaštićenim vrstama divljih 
životinja koje su u prirodi pronađene ozlijeđene, ranjene ili bolesne, odnosi se na 
zbrinjavanje u oporavilištima za divlje životinje kako bi se ponovo vratile u prirodu. 
Kad u prirodi uočite ozlijeđenu, ranjenu ili bolesnu bijelu rodu potrebno je obavijestiti 
Državni zavod za zaštitu prirode i nadležnu županijsku Javnu ustanovu NATURA VIVA. 

Nakon primitka dojave djelatnici Javne ustanove NATURA VIVA izlaze na teren te 
procjenjuju potrebne aktivnosti. Najčešće se radi o mladuncima bijele rode koji su ispali 
iz roditeljskog gnijezda pa ih je potrebno u to gnijezdo vratiti. Ove aktivnosti organiziraju 
se u suradnji s pojedincima ili institucijama koje su opremljene za to. Ukoliko se radi o 
ozlijeđenoj, ranjenoj ili bolesnoj jedinki bijele rode, djelatnici Javne ustanove organiziraju 
dolazak veterinara ili otpremu ranjene životinje u veterinarsku ordinaciju. Nakon pružanja 
veterinarske skrbi životinja se odvozi u jedno od oporavilišta, a to je najčešće AWAP - Udruga 
za zaštitu divljih životinja. 

Javna ustanova NATURA VIVA aktivno sudjeluje u zbrinjavanju ozlijeđenih, bolesnih i 
uginulih zaštićenih vrsta ptica i drugih životinja, prijavljivanih najčešće od strane građana i 
udruga putem DUZS - Županijski centar 1 1 2 Karlovac ili direktno obraćajući se djelatnicima 
Javne ustanove koji su uputama ili operativnom aktivnošću (angažiranje veterinarske ili 
higijeničarske službe, HGSS-a) koordinirali rješavanje svakog pojedinog slučaja. 

U Hrvatskoj je oformljeno pet oporavilišta za divlje životinje od kojih su neka speci- 
jalizirana za pojedine skupine životinja. 

Zbrinjavanje bijele rode u Karlovačkoj županiji u koordinaciji provode JU NATURA VIVA, 
DUZS i HEP. Do sada je: 

1 0. 09. 201 2. - preuzeta i zbrinuta bijela roda od Konjičkog kluba Karlovac 

i odvezena u AWAP 
srpanj 2014. - preuzeta i zbrinuta bijela roda, odvezena u AWAP 
04. 07. 201 4. - mlada bijela roda ispala iz gnijezda u Velikoj Paki (općina Žakanje) - 

organizirano pružanje veterinarske skrbi i vraćanje u gnijezdo 
25. 08. 2014. - spašavanje bijele rode u Brodarcima od strane djelatnika DUSZ-a 



OPORAVILI^ ZA DIVLJE ŽIVOTINJE 



1 . AWAP - Udruga za zaštitu divljih životinja iz Zagreba skrbi o pticama, 
malim sisavcima, gmazovima i o zaplijenjenim i oduzetim životinjama 

Siget 6, 1 0000 Zagreb / Jablanska 1 7a, Kraj Gornji, 1 0290 Zaprešić 
Tel/fax: +385-1-339 27 95 
E-pošta: veterinari@zoo.hr 
Internet stranica: www.awap.hr 

Kontakt osobe: Ingeborg Bata, GSM: +385 91 230 22 1 5 
Zoran Horvat, GSM: +385 98 281 648 

2. Grifon - Centar za zaštitu ptica grabljivica iz Senja skrbi o pticama grabljivicama, 
osobito bjeloglavim supovima 

Obala F.Tuđmana 2, 53270 Senj 

E- pošta: supovi@supovi.hr ili goran@supovi.hr 

Internet stranica: www.supovi.hr 

Kontakt osoba: dr. sc. Goran Sušić, GMS: +385 91 335 71 23 

3. Morski obrazovni centar (MOC) iz Pule skrbi o morskim kornjačama 

Negrijeva 10, 52100 Pula 
Tel: +385 52 381 402 

Internet stranica: www.aquarium.hr/morski-obrazovni-centar-pula/ 
Kontakt osoba: dr. sc. Milena Mičić, GSM: +385 91 568 29 86 

4. Udruga Sokolarski centar iz Šibenika skrbi o pticama grabljivicama 

Dubrava -Škugori 47a, 22000 Šibenik 

Tel/fax: +385 22 219 224 

E-pošta: sokolarskicentar@gmail.com 

Internet stranica: www.sokolarskicentar.com 

Kontakt osoba: Emilio Menđušić, GSM +385 91 506 76 1 0 

5. Udruga za zaštitu životinja Ruščica iz Ruščice skrbi o pticama, sisavcima 
i o zaplijenjenim i oduzetim životinjama 

Ruščičkih žrtava 51, 35208 Ruščica 
Tel: +385 35 457 005 

Kontakt osoba: Mirko Milec, GSM: +385 98 802 678 

Izvor: Ministarstvo zaštite okoliša i prirode (www.zastita-prirode.hr), 20 7 5. 



SURADNJA S HRVATSKOM ELEKTROPRIVREDOM 



Najčešći razlozi stradavanja bijele rode na karlovačkom području su osim već nave- 
denih razloga ugroženosti, strujni udari na električnim dalekovodima, odnosno smještaj 
gnijezda na stup niskonaponske i srednjenaponske električne mreže. Takav izbor mjesta 
za gniježđenje ugrožava ovu vrstu i uzrokuje ekonomske štete. Ove poteškoće mogu 
se izbjeći postavljanjem umjetnog postolja na stup električne mreže, tako da nadvisuje 
električne vodove. Zadnjih godina djelatnici Elektre Karlovac postavljaju metalne nosače 
na stupove prema sporazumu iz 2004. godine koji je potpisan između HEP-a i nadležnog 
ministarstva. Njime se HEP obvezuje, o svom trošku, gnijezda smještena na stupove elek- 
trične mreže ukloniti, postaviti metalno postolje te preko njega nanijeti 1 5-20 grana iz 
istog gnijezda, koje se upletu u mrežastu podlogu radi čvrstoće. Ukoliko je iz određenih 
razloga nemoguće postaviti nosač na postojeći stup, potrebno je gnijezdo postaviti na 
novu lokaciju koja mora biti što bliža postojećoj, a na stup s kojeg je gnijezdo uklonjeno, 
potrebno je staviti neku vrstu prepreke (metalni šiljak ili slično) kako rode ne bi tu ponovo 
savile gnijezdo. 




Primjer gnijezda kojem je potrebna sanacija (dvorište u Misincima ijedno od gnijezda u Pravutini); 

foto: arhiva Eko Pana 



UPOTREBA OBRUČA ZA IZMJE^TANJE GNIJEZDA 



Obruč za gnijezda bijelih roda je naprava koja služi za izmještanje gnijezda savijenih na 
mjestima s kojih se moraju ukloniti, kao što su električni stupovi, dimnjaci, krovovi i druga 
neprikladna mjesta. Gniježđenje na spomenutim mjestima ugrožava ovu pticu, a čovjeku 
stvara neprilike (ispad električnog sustava). Zato takva gnijezda čovjek ruši, čime se krše 
osnovni zakonski, zaštitarski i biološki principi. Pokazalo se da bijela roda rijetko prihvaća 
saviti gnijezdo na ponuđenoj goloj platformi. Upotrebom obruča i njegovom pravilnom 
primjenom prirodno gnijezdo se neoštećeno ponovno vraća nakon postavljanja umjetne 
platforme. Obruč prikazan na slici ima u osnovi oblik ravninskog pravilnog ili nepravilnog 
višekutnika ili kružnice opisane oko gnijezda odnosno osnove gnijezda. Sastavljen je 
od najmanje dva kruta dijela koji su međusobno spojeni zglobnim vezama od kojih je 
barem jedna rastavljivo-sastavljiva zglobna veza. Na dijelove okvira zavarene su vodilice 
s horizontalnim otvorima za trnove. Obruč se vješa na uređaj za dizanje (kran hidraulične 
teleskopske dizalice), pomoću kojeg se otvoren okvir primiče većem gnijezdu ili zatvoren 
spušta preko manjeg gnijezda. Provlačenjem trnova kroz vodilice u gnijezdo, ostvaruje se 
prihvat gnijezda koje se može neoštećeno podići s podloge i premjestiti na novu podlogu 
postavljenu na istom mjestu. 




Gnijezdo u Donjem Pokuplju; Upotreba obruča za izmještanje gnijezda i 

foto: arhiva Eko Pana gnijezdo s drvenim postoljem; foto: Jasmina Mužinić 



U selu Trg u blizini Ozlja, par roda koji se godinama tu gnijezdi ponekad iz 
gnijezda izbaci ptića što je kod ptica česta pojava. Zahvaljujući obitelji u čijem je 
dvorištu gnijezdo, takvi ptići su preživjeli jer ih je vlasnica kuće hranila i brinula 
se o njima. Naravno, te rode ne žive u zatočeništvu, imaju slobodu odletjeti 
gdje žele, ali budući da nemaju dovoljno razvijene letačke sposobnosti, nakon 
obilaska po okolnim livadama, vraćaju se u dvorište gdje i prezimi ju ju. 




Mala roda iz sela Trg; foto: arhiva Eko Pana 



Također znamo da i u Draganićkim Golja kima obitava već odrasla roda koja očito 
ne može letjeti na dužim relacijama. Prezimi ju je u blizini svog gnijezda gdje je brižni 
stanovnici sela hrane. 

PROJEKTI 



Na području Karlovačke županije, Javna ustanova NATURA VIVA za upravljanje zašti- 
ćenim dijelovima prirode, u suradnji s Fondom za zaštitu okoliša i energetsku učinkovitost 
provodi projekt „Zaštita i očuvanje bijele rode (Ciconia ciconia L.)". Projekt je usmjeren na 
zaštitu bijele rode kroz očuvanje i zaštitu gnijezda na krovovima stambenih objekata i gos- 
podarskih zgrada na cijelom području Republike Hrvatske. Projekt je omogućio i financijski 
poticaj vlasnicima stambenih i gospodarskih objekata na kojima se nalaze gnijezda roda 
u svrhu participacije za sanaciju krovišta u iznosu od 700 kuna godišnje po gnijezdu. U 
Karlovačkoj županiji trenutno su samo tri gnijezda na krovovima. 



UKLJUČITE SE! 

U slučaju pronalaska ozlijeđene rode, uznemiravanja, rušenja gnijezda i sličnih 
pojava - kontaktirajte Javnu ustanovu NATURA VIVA za upravljanje zaštićenim 
dijelovima prirode na području Karlovačke županije na broj 099 2733 496 ili 1 1 2. 
Ako primijetite novo gnijezdo u vašoj okolini javite EKO PANU na broj 095 9083 578. 




//!\ 




POJMOVNIK 




MONITORING - praćenje stanja populacija 
CENZUS (totalno prebrojavanje) - istraživanje broja gnijezdeće populacije 
KARTIRANJE - određivanje položaja gnijezda na karti pomoću GPS-uređaja 
USPJEH GNIJEŽĐENJA - broj mladih ptića u gnijezdu 
INKUBACIJA - razdoblje za vrijeme kojeg ptica leži na jajima 

